  Виталий Пронин Россиын 1-тӥ октябрьысен улонэ выль закон пыӵаз. Кинлэн кредит тыронъёсыз 30 сюрс манетлэсь ятыр люкаськемын, кунгож сьӧры потыны уг быгаты. Азьвыл та лыдпус 10 сюрс манет вал. Но туэ 26-тӥ июле странаямы сое ӝутон сярысь закон кутэмын.- Туннэ Удмуртиысь ог 30 сюрс адями кунгож сьӧры потанлэсь алэмын. Та сярысь тодыса, 56 мурт 3 но ӝыны миллион манет тыр алиментъёссэ соку ик пытсаз. 2 но ӝыны сюрс адями 17,4 миллион манет мукет тыриськонъёссэ ворсаз, - вераз шаерысьтымы валтӥсь судъя приставлэсь ужзэ быдэсъясь Игорь Наговицын.Приставъёс тыриськонъёслэсь пегасьёсын зол ужало. Сыӵеослэсь ваньбурзэс арест улэ кыскыса, туэ 8 толэзь куспын 387 миллион манет берыктэмын. Суд 103 сюрс постановление кутӥз должникъёслэсь банк счётъёсысьтызы уксёзэс кужмысь кутон ласянь. Оглом лыдъяно ке, туэ приставъёс Удмуртилэн бюджетаз 630 миллион манет пыртӥзы.- Тыриськонэд вань яке ӧвӧл - тодыны луоз r18.fssprus.ru сайтысьтымы яке ужрадъёсысьтымы. Соос та толэзе 2 чакламын. 3-тӥ-27-тӥ октябре «Вытъёстэ тыр» акция луоз. Ужасьёсмы рейдъёсын поталозы ёросъёсы. 12-тӥ октябре лыктыны луоз управлениямы - 14 часысен 20 часозь юанъёслы валэктонъёс сётозы вытъя инспекциын ужасьёс но судъя приставъёс.Ольга Корепанова         